  Анжелика Тихонова корреспондент Ижкарысь дайвер Владимир Фёдоров Россиысь ву улэ тужгес мур интыяськем музъем гыркез усьтӥз. 88 метрлы вуэ улэ интыяськем мугыркез Пермь улосысь Чусовской ёросысь Чагыр ты улысь шедьтӥзы. Элькунысьтымы ву ул спортъя федерацилэн тӧроез вераз иворъёсъя «Удмуртия» агентстволы, кызьы сое усьтӥзы. «Мугыркез гужем эскерыны кутскиз, шӧдонэ вал мугырк мур шуыса. Южтолэзе эшшо куинь экспедициос вал», — ивортӥз Фёдоров. Со оске вылэм мурдалаез эшшо тросгес луоз шуыса — газэз, солэн верамезъя, сю метрлы но тырмысал, но пыдэсыз 88 метрын адӟиськем ини. Та дырозь Россиысь ву улэ тужгес мур интыяськем Крснодар шаерысь Восточная Хоста шурысь мугырк лыдъяське вал (мурдалаез 82 но ӝыны метр). Владимир Фёдоров понна та усьтон нырысетӥез ӧвӧл ини. Со трос гинэ ву пыдэсъёсты эскериз ини. «Со огвакытэ мынам хоббие но, уже но. Зымылӥсько ини 25 арлэсь кема, 7 ар ву улэ интыяськем мугыркъёсты эскерисько», — вераз Удмуртиысь ву ул спортъя федерацилэн тӧроез. Тегъёс: Спорт Ижкар Удмуртия Пермь Мерлык  